**Τελική**

**Συμπληρωματική έκθεση της** **Κοινοβουλευτικής Επιτροπής Παιδείας και Πολιτισμού για την πρόταση νόμου «Ο περί Ιδιωτικών Σχολείων (Τροποποιητικός) Νόμος του 2023»**

**Παρόντες:**

Παύλος Μυλωνάς, πρόεδρος Ανδρέας Αποστόλου

Χρύσανθος Σαββίδης Αλέκος Τρυφωνίδης

Πρόδρομος Αλαμπρίτης **Μη μέλη της επιτροπής**

Χρίστος Χριστοφίδης Αβέρωφ Νεοφύτου

Η Κοινοβουλευτική Επιτροπή Παιδείας και Πολιτισμού επανεξέτασε την πιο πάνω πρόταση νόμου, για την οποία υποβλήθηκε έκθεση στην ολομέλεια του σώματος στις 15 Φεβρουαρίου 2024, σε δύο νέες συνεδρίες της, που πραγματοποιήθηκαν την 21η και στις 27 Φεβρουαρίου 2024. Στο πλαίσιο της δεύτερης συνεδρίας κλήθηκε και παρευρέθηκε ενώπιον της επιτροπής η γενική διευθύντρια του Υπουργείου Παιδείας, Αθλητισμού και Νεολαίας (ΥΠΑΝ) και εκπρόσωποι του ίδιου υπουργείου.

Υπενθυμίζεται ότι η συζήτηση της πρότασης νόμου αναβλήθηκε με απόφαση της ολομέλειας της Βουλής κατά τη συνεδρία της ημερομηνίας 15 Φεβρουαρίου 2024, ώστε η αρμόδια επιτροπή να επανεξετάσει τις προτεινόμενες ρυθμίσεις στο πλαίσιο νέων στοιχείων που λήφθηκαν μετά την ολοκλήρωση της συζήτησης ενώπιόν της.

Ως γνωστόν, σκοπός του προτεινόμενου νόμου είναι η τροποποίηση του περί Ιδιωτικών Σχολείων Νόμου, ώστε όσοι εκπαιδευτικοί εργοδοτούνταν σε ιδιωτικά σχολεία ίδιου ή παρόμοιου τύπου με τα δημόσια πριν από την έναρξη της ισχύος του υφιστάμενου νόμου και συνεχίζουν έως σήμερα να εργοδοτούνται σε αυτά χωρίς να κατέχουν τα ίδια ακαδημαϊκά προσόντα με τους εκπαιδευτικούς των δημόσιων σχολείων, όπως απαιτείται με βάση το άρθρο 22 του υφιστάμενου νόμου, να δύνανται να συνεχίσουν τη διδασκαλία του γνωστικού αντικειμένου το οποίο διδάσκουν.

Σημειώνεται ότι τόσο οι στόχοι και επιδιώξεις της πρότασης νόμου όσο και οι απόψεις των εμπλεκόμενων μερών, καθώς και τα ζητήματα που απασχόλησαν την επιτροπή στο πρώτο στάδιο της εξέτασής της περιλαμβάνονται στην αρχική έκθεση της επιτροπής.

Στο στάδιο της επανεξέτασης της πρότασης νόμου την επιτροπή απασχόλησε εκ νέου η αδυναμία αριθμού εκπαιδευτικών να συμμορφωθούν με τις διατάξεις της υφιστάμενης νομοθεσίας λόγω του ότι αφενός τα πτυχία τους αποκτήθηκαν πριν από πολλά χρόνια και αφετέρου του γεγονότος ότι για την εξασφάλιση της ισοτιμίας και αντιστοιχίας των προσόντων τους απαιτείται η παρακολούθηση πολύ μεγάλου αριθμού μαθημάτων, γεγονός που καθιστά ανέφικτη την εν λόγω συμμόρφωση.

Συναφώς, μέλη της επιτροπής, προκειμένου να διορθώσουν τη στρέβλωση που προκαλείται από την εφαρμογή της εν λόγω διάταξης, αλλά και για να μην αδικηθούν εκπαιδευτικοί οι οποίοι ασκούσαν το επάγγελμά τους με επιτυχία για πολλά χρόνια, εισηγήθηκαν την εξαίρεση από τις πιο πάνω διατάξεις της νομοθεσίας όλων των εκπαιδευτικών οι οποίοι εργοδοτούνται σε ιδιωτικά σχολεία για χρονικό διάστημα άνω των δέκα ετών.

Περαιτέρω, λόγω της αδυναμίας απόκτησης των απαιτούμενων ακαδημαϊκών ποσόντων από εκπαιδευτικούς που δεν εμπίπτουν στην πιο πάνω προτεινόμενη εξαίρεση, μέλη της επιτροπής εισηγήθηκαν την παράταση της προβλεπόμενης στη νομοθεσία προθεσμίας συμμόρφωσης από πέντε σε δέκα χρόνια, ούτως ώστε να παρασχεθεί σε αυτούς ο αναγκαίος χρόνος για την παρακολούθηση των επιπρόσθετων μαθημάτων που απαιτούνται.

Η γενική διευθύντρια του ΥΠΑΝ δήλωσε ότι, μετά την επανεξέταση των στοιχείων που τέθηκαν ενώπιον του υπουργείου από τους επηρεαζόμενους εκπαιδευτικούς και λαμβανομένου υπόψη του μικρού αριθμού των εκπαιδευτικών, δεν διαφωνούν με τις πιο πάνω προτεινόμενες ρυθμίσεις.

Η Κοινοβουλευτική Επιτροπή Παιδείας και Πολιτισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών της πρότασης νόμου κατά τη συζήτησή της ενώπιον της ολομέλειας του σώματος.

27 Φεβρουαρίου 2024

23.02.064.127-2023-2ek

ΘΒΚ/ΓΧ/ΑΓ/ΣΠ/ΣΒ